b'\n_START_ARTICLE_\nOral Roberts\n_START_PARAGRAPH_\nGranville \xe2\x80\x9dOral\xe2\x80\x9d Roberts (24. tammikuuta 1918 \xe2\x80\x93 15. joulukuuta 2009) oli yhdysvaltalainen evankelista. H\xc3\xa4n oli helluntaiher\xc3\xa4tyksen j\xc3\xa4sen.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nRoberts syntyi Pontotocin piirikunnassa Oklahomassa. H\xc3\xa4nen \xc3\xa4itins\xc3\xa4 oli 1/4-cherokee. Roberts opiskeli Oklahoma Baptist Universityss\xc3\xa4 sek\xc3\xa4 Phillips Universityss\xc3\xa4. H\xc3\xa4n eli avioliitossa vuodesta 1938 saarnaajan tytt\xc3\xa4ren Evelynin kanssa kunnes vaimo kuoli 4. toukokuuta 2005._NEWLINE_Robertsista tuli tunnettu televisioevankelista, ja h\xc3\xa4n my\xc3\xb6s julkaisi toistasataa kirjaa. Niiden joukkoon kuuluu omael\xc3\xa4m\xc3\xa4kerta Expect a Miracle. H\xc3\xa4n perusti Oral Roberts Evangelistic Associationin ja vuonna 1963 Oral Robertsin yliopiston Tulsaan. Opisto sai ensimm\xc3\xa4iset opiskelijansa 1965. Opiskelijoiden tuli vakuuttaa, etteiv\xc3\xa4t he juoneet, polttaneet, tanssineet tai harrastaneet esiaviollista seksi\xc3\xa4. Osana Oral Roberts Evangelistic Associationia toimii lis\xc3\xa4ksi Abundant Life Prayer Group._NEWLINE_Vuonna 1977 Roberts n\xc3\xa4ki omien sanojensa mukaan 900 jalan korkuisen Jeesuksen, joka kehotti h\xc3\xa4nt\xc3\xa4 perustamaan City of Faith Medical and Research Centerin Tulsaan, Oklahomaan. Se rakennettiin vuosina 1979\xe2\x80\x931981 ja oli toiminnassa vuoteen 1989. Robertsilla on kaksi elossa olevaa lasta, Richard ja Roberta. Tyt\xc3\xa4r Rebecca menehtyi lento-onnettomuudessa 11. helmikuuta 1977 ja vanhin poika Ronald teki itsemurhan kes\xc3\xa4kuussa 1982. Vuonna 1983 Roberts v\xc3\xa4itti n\xc3\xa4hneens\xc3\xa4 Jeesuksen, joka oli kehottanut h\xc3\xa4nt\xc3\xa4 kehitt\xc3\xa4m\xc3\xa4\xc3\xa4n hoitokeinon sy\xc3\xb6p\xc3\xa4\xc3\xa4n._NEWLINE_Vuonna 1987 Oral Roberts v\xc3\xa4itti her\xc3\xa4tt\xc3\xa4neens\xc3\xa4 lapsen kuolleista. H\xc3\xa4nen poikansa Richard vahvisti v\xc3\xa4itt\xc3\xa4m\xc3\xa4n. City of Faith Medical Center menetti yksin vuonna 1986 10,7 miljoonaa dollaria varoistaan. Vuonna 1987 Roberts julisti televisiossa, ett\xc3\xa4 ellei h\xc3\xa4n saa p\xc3\xa4\xc3\xa4omaa korotettua maaliskuuhun menness\xc3\xa4 kahdeksalla miljoonalla dollarilla, Jumala \xe2\x80\x9dkutsuisi h\xc3\xa4net kotiin\xe2\x80\x9d. H\xc3\xa4n kuitenkin onnistui tavoitteessaan ja jopa ylitti kahdeksan miljoonaa. City of Faith Medial Center lopetti toimintansa vuonna 1989._NEWLINE_Roberts v\xc3\xa4itti vuonna 2004 televisiossa saaneensa n\xc3\xa4yn, jossa New Yorkia ymp\xc3\xa4r\xc3\xb6i tumma pilvi. T\xc3\xa4m\xc3\xa4 kuvasti h\xc3\xa4nen mukaansa Kristuksen pikaista paluuta._NEWLINE_Roberts j\xc3\xa4i leskeksi 4. toukokuuta 2005 kaikkiaan 66 avioliittovuoden j\xc3\xa4lkeen.'